b'\n_START_ARTICLE_\nPoezia arab\xc4\x83 preislamic\xc4\x83\n_START_PARAGRAPH_\nPoezia arab\xc4\x83 preslamic\xc4\x83 sau qa\xe1\xb9\xa3\xc4\xabda (ar. \xd9\x82\xd8\xb5\xd9\x8a\xd8\xaf\xd8\xa9) este una dintre cele mai importante forme de exprimare ale limbii arabe clasice.\n_START_SECTION_\nIstoric\n_START_PARAGRAPH_\nStudiul limbilor popoarelor a scos la iveal\xc4\x83 de-a lungul timpului o important\xc4\x83 realitate a vie\xc8\x9bii, aceea c\xc4\x83 limba unui popor este poarta c\xc4\x83tre universul s\xc4\x83u spiritual. \xc3\x8en ceea ce prive\xc8\x99te limba arab\xc4\x83, se poate afirma cu certitudine c\xc4\x83 aceasta este elementul definitoriu al termenului arab. Chiar \xc8\x99i \xc3\xaen ziua de ast\xc4\x83zi, dar \xc3\xaen special \xc3\xaen perioada preislamic\xc4\x83, \xc3\xaencercarea de a defini poporul arab a ridicat mari dificult\xc4\x83\xc8\x9bi de delimitare a unui cadru etnic \xc8\x99i geografic de dezvoltare, din cauza caracterului s\xc4\x83u nomad \xc8\x99i a diversit\xc4\x83\xc8\x9bii raselor care \xc3\xael compunea. De aceea, s-a ajuns la \xc3\xaenlocuirea acestor tentative de definire cu un singur criteriu de tip lingvistic \xc8\x99i anume c\xc4\x83 \xe2\x80\x9earabii sunt de\xc8\x9bin\xc4\x83torii limbii arabe\xe2\x80\x9d (Nadia Anghelescu)._NEWLINE_\xc3\x8enc\xc4\x83 din perioada de dinaintea apari\xc8\x9biei Islamului, limba arab\xc4\x83 era pus\xc4\x83 la loc de onoare de c\xc4\x83tre triburile beduine ce locuiau \xc3\xaen Peninsula Arab\xc4\x83. Stilul nomad de via\xc8\x9b\xc4\x83 al acestor grupuri a impus o important\xc4\x83 tr\xc4\x83s\xc4\x83tur\xc4\x83 \xe2\x80\x93 oralitatea, folosirea cuv\xc3\xa2ntului \xc3\xaen scopul cre\xc4\x83rii unei forme de art\xc4\x83. A existat \xc3\xaenc\xc4\x83 din aceast\xc4\x83 perioad\xc4\x83 \xc8\x99i p\xc3\xa2n\xc4\x83 \xc3\xaen zilele noastre, \xc3\xaen cadrul poporului arab, o fascina\xc8\x9bie pentru cuv\xc3\xa2ntul rostit frumos, pentru elocven\xc8\x9b\xc4\x83 dup\xc4\x83 cum spune W. Polk: \xe2\x80\x9eLimba nu este o form\xc4\x83 de art\xc4\x83, ci arta arabilor prin excelen\xc8\x9b\xc4\x83\xe2\x80\x9d \xc8\x99i dup\xc4\x83 cum o afirm\xc4\x83 \xc8\x99i istoricul P. Hitti: \xe2\x80\x9eNici un popor din lume, probabil, nu manifest\xc4\x83 o asememenea entuziast\xc4\x83 admira\xc8\x9bie fa\xc8\x9b\xc4\x83 de expresia literar\xc4\x83 \xc8\x99i nu este at\xc3\xa2t de impresionat de cuv\xc3\xa2ntul rostit sau scris, ca arabii\xe2\x80\x9d._NEWLINE_Stilul de via\xc8\x9b\xc4\x83 al arabilor din aceea vreme nu favoriza constituirea unor grupuri mai mari de dimensiunea unui trib, fapt ce a dus la dezvoltarea unui pronun\xc8\x9bat spirit de grup \xc8\x99i a mitului beduinului ideal. \xc3\x8en ochii locuitorilor de\xc8\x99ertului \xc8\x99i \xc3\xaen conformitate cu marea lor pasiune pentru logos, prima calitate a acestui om era cea de poet. Tr\xc4\x83s\xc4\x83tura psihologic\xc4\x83 principal\xc4\x83 ce trebuia s\xc4\x83-l defineasc\xc4\x83 era onoarea, un amestec de demnitate \xc8\x99i orgoliu, din care rezultau dou\xc4\x83 tipuri de comportament aparent contradictorii, dar totu\xc8\x99i complementare; pe de o parte bl\xc3\xa2nde\xc8\x9bea, ospitalitatea, ap\xc4\x83rarea celor slabi sau b\xc4\x83tr\xc3\xa2ni, iar pe de alt\xc4\x83 parte curajul, ap\xc4\x83rarea tribului propriu \xc3\xaen fa\xc8\x9ba celorlalte triburi, r\xc4\x83zbunarea \xc3\xaen caz de nevoie, revolta \xc3\xaempotriva asupririi etc._NEWLINE_\xc3\x8en acest tip de comunitate, la loc de mare cinste se afla poetul tribului, acesta fiind considerat  o \xe2\x80\x9earhiv\xc4\x83 vie\xe2\x80\x9d a tribului s\xc4\x83u, re\xc8\x9bin\xc3\xa2nd mii de versuri, genealogii, oracole \xc8\x99i istorii. Ele puteau fi folosite pentru a-\xc8\x99i l\xc4\x83uda tribul \xc8\x99i a-i c\xc3\xa2nta faptele de glorie pe c\xc3\xa2mpul de lupt\xc4\x83 sau \xc3\xaempotriva altor poe\xc8\x9bi la competi\xc8\x9bii special organizate, dar \xc8\x99i pentru a def\xc4\x83ima sau ironiza du\xc8\x99manii din tribul adversar. Astfel, poetul era un personaj extrem de important \xc3\xaen trib, care de\xc8\x9binea \xc8\x99i o putere deosebit\xc4\x83 asupra publicului pe care \xc3\xael vr\xc4\x83jea cu poeziile sale, fiind un fapt general acceptat c\xc4\x83 fiecare poet era \xe2\x80\x9einspirat\xe2\x80\x9d de propriul s\xc4\x83u \xc4\x9finn (spirit)._NEWLINE_Acesta este cadrul \xc3\xaen care \xc3\xaen care a ap\xc4\x83rut qa\xe1\xb9\xa3\xc4\xabda, poezia arab\xc4\x83 preislamic\xc4\x83, cu aproximativ dou\xc4\x83 sute de ani \xc3\xaenaintea apari\xc8\x9biei Islamului, iar primele poezii aveau s\xc4\x83 fie notate \xc3\xaen scris sute de ani mai t\xc3\xa2rziu, \xc3\xaen secolul al VIII-lea. Din cauza caracterului oral al acestor crea\xc8\x9bii, principala tr\xc4\x83s\xc4\x83tur\xc4\x83 a devenit existen\xc8\x9ba unei \xe2\x80\x9eformule\xe2\x80\x9d care consta \xc3\xaen \xc3\xaentrebuin\xc8\x9barea unui grup de cuvinte \xc3\xaen condi\xc8\x9bii metrice identice pentru a exprimaa un set de idei esen\xc8\x9biale date. Aceast\xc4\x83 formul\xc4\x83 con\xc8\x9binea structuri stereotipe, pasate de la o genera\xc8\x9bie la alta, tipare sonore, morfologice \xc8\x99i sintactice, \xc8\x99i o gam\xc4\x83 limitat\xc4\x83 de teme \xc8\x99i motive utilizate \xc3\xaen a\xc8\x99a fel \xc3\xaenc\xc3\xa2t farmecul acestor poezii nu consta \xc3\xaen inova\xc8\x9bie stilistic\xc4\x83 sau tematic\xc4\x83, ci \xc3\xaen inova\xc8\x9bia formal\xc4\x83 adus\xc4\x83 de fiecare poet \xc3\xaen parte, care trebuia s\xc4\x83 poat\xc4\x83 reda acelea\xc8\x99i teme \xc8\x99i idei \xc3\xaentr-o form\xc4\x83 mai elaborat\xc4\x83, mai bogat\xc4\x83 \xc8\x99i mai elocvent\xc4\x83 dec\xc3\xa2t predecesorii s\xc4\x83i.\n_START_SECTION_\nCele \xc8\x99apte mu\xca\xbfallaq\xc4\x81te\n_START_PARAGRAPH_\nDintre toate qa\xe1\xb9\xa3\xc4\xabdele ajunse la noi, primul loc \xc3\xael ocup\xc4\x83 cele \xc8\x99apte mu\xca\xbcallaq\xc4\x81te (poeme suspendate - \xc3\xaen\xc8\x99irate - ar. \xd8\xa7\xd9\x84\xd9\x85\xd8\xb9\xd9\x84\xd9\x82\xd8\xa7\xd8\xaa), considerate p\xc3\xa2n\xc4\x83 \xc3\xaen ziua de azi capodopere poetice. Tradi\xc8\x9bia spune c\xc4\x83 \xc3\xaen fiecare an, \xc3\xaen primele trei luni ale prim\xc4\x83verii, considerate luni sacre \xc3\xaen care r\xc4\x83zboiul era interzis, se organiza un t\xc3\xa2rg la \xca\xbfUk\xc4\x81\xe1\xba\x93 unde poe\xc8\x9bii triburilor se \xc3\xaentreceau \xc3\xaen arta poeziei. Se spune c\xc4\x83 prima od\xc4\x83 care a c\xc3\xa2\xc8\x99tigat aprecierea juriului ar fi fost cea a lui Imru-l Qays \xc8\x99i c\xc4\x83 acestea ar fi fost notate cu fir de aur pe piele de c\xc4\x83mil\xc4\x83 \xc8\x99i at\xc3\xa2rnate pe zidurile Ka\xca\xbfbei. Prima antologie ce a reunit aceste \xc8\x99apte poezii a fost cea a faimosului rapsod \xe1\xb8\xa4amm\xc4\x81d al-R\xc4\x81wiya, la mijlocul secolului al VIII-lea. Cei \xc8\x99apte poe\xc8\x9bi care au compus aceste capodopere poetice sunt Imru\xca\xbcu\xe2\x80\x93l\xe2\x80\x93Qays, \xe1\xb9\xacarafa, Zuhayr, Lab\xc4\xab\xe1\xb8\x8f, \xca\xbfAmr Ibn Kul\xe1\xb9\xafum, \xca\xbfAn\xe1\xb9\xadara \xc8\x99i Al-\xe1\xb8\xa4\xc4\x81ri\xe1\xb9\xaf Ibn \xe1\xb8\xa4illiza.'